KIRJALLINEN KYSYMYS E-0151/01

esittäjä(t): Konstantinos Hatzidakis (PPE-DE) komissiolle

(31. tammikuuta 2001)

Aihe: Turistiluokkasyndrooma

Niin sanottu turistiluokkasyndrooma nousi esiin julkisuudessa vastikään, kun nuori englantilaisnainen menehtyi Lontoon lentokentällä pian Sydneystä saapuneen lennon laskeuduttua. Julkaistujen lääketieteellisten tutkimusten mukaan viimeisten kahdeksan vuoden aikana ainakin 25 henkilöä on menehtynyt tähän syndroomaan, joka ilmenee pitkien lentomatkojen jälkeen. Nämä kuolemantapaukset ovat johtuneet ennen kaikkea verisuonten tukkeumista, joita monen tunnin liikkumattomuuden uskotaan aiheuttavan. Ison-Britannian parlamentti on jo antanut määräyksen, jonka mukaan lentoyhtiöt ovat velvollisia varoittamaan matkustajia verisuonten tukkeumavaarasta.

Mitä tietoja komissiolla on tästä syndroomasta, ja aikooko se ryhtyä toimiin tällaisten tapausten välttämiseksi tulevaisuudessa?

Loyola de Palacion komission puolesta antama yhteinen vastaus kirjallisiin kysymyksiin E-0151/01, E-0155/01, E-0191/01, E-0233/01, E-0349/01 ja P-0353/01

(15. maaliskuuta 2001)

Komissio on hyvin tietoinen laskimoveritulppaa ja matkustamo-olosuhteita koskevista tuoreista selvityksistä ja tiedoista ja suhtautuu erittäin vakavasti matkustajien tuntemaan huoleen. Komissio on tutkinut useita raportteja, erityisesti Yhdistyneen kuningaskunnan parlamentin ylähuoneen tiedettä ja tekniikkaa käsittelevän valiokunnan (Select Committee on Science and Technology) laatimaa raporttia.

Alustavan arvion perusteella komissio ei ole löytänyt tukea äärimmäisille väitteille lentomatkojen aiheuttamista terveysriskeistä, mutta suhtautuu kuitenkin terveysriskeihin erittäin vakavasti. Tämä koskee laskimoveritulppaa varsinkin siksi, että sen yleisyydestä on vain vähän tietoa.

Komissio lähetti ensimmäisenä varotoimena Euroopan lentoyhtiöiden liiton (AEA), Euroopan alueellisten lentoyhtiöiden yhdistyksen (ERA) ja kansainvälisen tilauslentoyhtiöiden järjestön (IACA) puheenjohtajille kirjeen, jossa se kehotti järjestöjen jäseniä ryhtymään laskimoveritulppaa koskeviin varotoimenpiteisiin. Kirjeessä lentoyhtiöitä kehotettiin toimimaan nopeasti riskien vähentämiseksi. Tämä tapahtuu tiedottamalla matkustajille riskeistä, altistavista tekijöistä ja noudatettavista varotoimenpiteistä ennen pitkiä lentomatkoja esimerkiksi matkan varaamisen tai lippujen tilaamisen yhteydessä. Myös lentomatkan aikana matkustajia voidaan neuvoa, miten veritulpan mahdollisuutta voidaan pienentää.

Useat lentoyhtiöt ovatkin omasta aloitteestaan laittaneet varoituksia lentoasemille sekä järjestäneet mahdollisuuden saada tietoa lennon aikana muun muassa lehtisistä, videoista ja lehdistä, joissa annetaan harjoitusohjeita ja suosituksia esimerkiksi siitä, miten pitää toimia ja mitä välttää.

Seuraavaksi on harkitusti arvioitava terveysriskejä. Komissio aikoo mahdollisimman pian perustaa asiantuntijaryhmiä, joista yksi käsittelee laskimoveritulpan vaikutuksia ja toinen lentomatkojen laatua ja matkustamo-olosuhteita. Ryhmät käyvät tarkoin läpi tähän asti tehdyt tutkimukset ja tekevät sen jälkeen päätelmät terveysriskeistä, lisätutkimusten tarpeesta ja toimista, joita eri osapuolten tulisi toteuttaa.